Kick Off ชุมชนคนทำบัญชี ขยายชุมชนคนทำบัญชี สร้างความเข้มแข็งในครัวเรือน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวในโอกาสเป็นประธานพิธีเปิดโครงการประชุมเชิงปฏิบัติการ หลักสูตร ส่งเสริมการจัดทำบัญชีรายบุคคล จังหวัดอุทัยธานี ว่า การ Kick - Off โครงการดังกล่าว ในพื้นที่จังหวัดอุทัยธานีครั้งนี้เป็นความร่วมมือสำคัญที่หน่วยงานภาครัฐได้บูรณาการการทำงานร่วมกัน เพื่อส่งเสริมการจัดทำบัญชีให้ขยายผลไปในทุกกลุ่มเป้าหมาย นับเป็นการวางรากฐานสำคัญของการพัฒนาประเทศให้ก้าวไปข้างหน้าและเป็นโอกาสในการต่อยอดสู่การพัฒนาที่ยั่งยืนรัฐบาลได้ขับเคลื่อนยุทธศาสตร์ชาติ แผนพัฒนาเศรษฐกิจและสังคมแห่งชาติ และยุทธศาสตร์การพัฒนาพื้นที่เพื่อเสริมสร้างความมั่นคงของชาติสู่การปฏิบัติให้เกิดประโยชน์ ต่อการพัฒนาคุณภาพชีวิตของประชาชนอย่างเป็นรูปธรรม ซึ่งกระทรวงเกษตรและสหกรณ์ ได้สอดรับนโยบายในการสร้างความเข้มแข็งให้แก่สถาบันเกษตรกรและเศรษฐกิจฐานราก ตามหลักปรัชญาของเศรษฐกิจพอเพียงและขับเคลื่อนการดำเนินงานเพื่อพัฒนาประเทศไทย สู่ความยั่งยืน ในนิยาม ชุมชนอยู่ดีมีสุข ด้วยการพัฒนาความเป็นอยู่ อาชีพและรายได้ให้แก่ประชาชน และสามารถจัดทำบัญชีรับ - จ่ายในครัวเรือน หรือบัญชีต้นทุนประกอบอาชีพได้ กลุ่มเป้าหมายเป็นประชาชนในชุมชนเป้าหมาย ในพื้นที่องค์กรปกครองส่วนท้องถิ่นทั่วประเทศ รวมจำนวนกว่า 70,000 คน โดยเริ่มดำเนินการตั้งแต่เดือนกรกฎาคม – ธันวาคมนี้ งานในครั้งนี้มีกลุ่มเป้าหมายคือ ประชาชนในชุมชนพื้นที่องค์กรปกครองส่วนท้องถิ่นจังหวัดอุทัยธานี จำนวน 800 คน คาดหวังว่าจะนำความรู้ที่ได้รับไปเป็นแนวทางในการประกอบอาชีพของตนเองได้ สร้างวินัยทางการเงิน ลดรายจ่าย เพิ่มรายได้ ลดหนี้สิน มีเงินออม วางแผนประกอบอาชีพ หรือปรับเปลี่ยนอาชีพให้เหมาะสมและพัฒนาต่อยอดตนเองให้เป็นครูบัญชีได้ในอนาคต